PRIMĂRIA MUNICIPIULUI SATU MARE
SERVICIUL MANAGEMENTUL RESURSELOR UMANE
Nr. 43620 / 22.07.2026
           În temeiul prevederilor art.136 alin.(8) lit. b) din OUG nr. 57/2019 privind Codul Administrativ, cu modificările și completările ulterioare, Compartimentul Resurse Umane formulează următorul:
Raport de specialitate
la proiectul de hotărâre privind aprobarea numărului de posturi bugetate, organigramei și a statului de funcții ale Poliției Locale Satu Mare

Poliția Locală Satu Mare este o instituție publică de interes local, înființată în conformitate cu prevederile Legii nr. 155/2010 a poliției locale, republicată, cu modificările și completările ulterioare, având ca scop exercitarea atribuțiilor stabilite prin lege în domeniul menținerii ordinii și liniștii publice, apărării drepturilor și libertăților fundamentale ale cetățenilor, protejării proprietății publice și private, precum și prevenirii și combaterii faptelor ilegale, în limitele competențelor legale.

Structura organizatorică anterioară, aprobată prin HCL nr. 77/08.04.2026, prevedea un număr de 105 posturi. Prin adresa nr. 24325/25.05.2026 emisă de Agenția Națională a Funcționarilor Publici (ANFP), s-a comunicat faptul că structura nu respectă prevederile Art. 391 din OUG nr. 57/2019 privind Codul administrativ, neîncadrându-se în excepțiile prevăzute la art. XXIII alin. (1) din Legea nr. 296/2023 (cota de 12%). Astfel, Poliției Locale îi este aplicabil plafonul general de 8% pentru funcțiile de conducere din totalul posturilor aprobate.

Conform interpretării ANFP, Poliția Locală nu se încadrează în categoria instituțiilor de ordine publică și siguranță națională prevăzute de Legea nr. 296/2023. Prin urmare, instituției nu i se aplică plafonul de 12% pentru funcțiile de conducere, ci plafonul general de maximum 8% din numărul total de posturi aprobate.

În acest context, pentru asigurarea conformității structurii organizatorice cu prevederile legale incidente, precum și pentru eficientizarea activității instituției și utilizarea judicioasă a resurselor umane și financiare disponibile, se impune reorganizarea structurii organizatorice a Poliției Locale Satu Mare.

Reorganizarea propusă are în vedere, în principal, reducerea numărului de funcții de conducere vacante și reașezarea unor structuri funcționale, în scopul eficientizării fluxurilor de lucru, al unei delimitări mai clare a atribuțiilor și responsabilităților și al asigurării unei structuri organizatorice adaptate necesităților instituției.

Proiectul de hotărâre inițiat de Primarul Municipiului Satu Mare, domnul Kereskényi Gábor, înregistrat sub nr. 43619/22.07.2026, are ca obiect aprobarea numărului de posturi bugetate, a organigramei și a statului de funcții ale instituției publice Poliția Locală Satu Mare.

În vederea încadrării structurii organizatorice în limita legală de maximum 8% funcții de conducere, precum și pentru eficientizarea organizării și funcționării instituției, prin proiectul de hotărâre se propun următoarele modificări:
1. Redimensionarea numărului total de posturi

Se propune reducerea numărului total de posturi aprobate de la 105 la 101 posturi, prin desființarea a 4 funcții publice de conducere vacante, respectiv:

· funcția publică de conducere de director executiv;

· funcția publică de conducere de șef serviciu – Serviciul Ordine Publică 3;

· funcția publică de conducere de șef serviciu – Serviciul Circulație;

· funcția publică de conducere de șef serviciu – Serviciul Economic.

Ca urmare a desființării celor 4 funcții publice de conducere vacante, numărul total de posturi aprobate pentru Poliția Locală Satu Mare va fi de 101 posturi.

2. Reorganizarea structurii organizatorice interne

În cadrul procesului de reorganizare se propun următoarele modificări structurale:

a) Reorganizarea Direcției Monitorizare

Se propune desființarea Direcției Monitorizare ca structură organizatorică, iar cele două servicii aflate în subordinea acesteia, respectiv Serviciul Dispecerat, Relații Publice, Registratură și Serviciul Supraveghere Video, se mențin ca structuri organizatorice distincte, potrivit noii organigrame propuse.

b) Reorganizarea Serviciului Economic

Se propune desființarea Serviciului Economic ca structură de conducere, cu menținerea celor două structuri funcționale componente, respectiv Compartimentul Contabilitate, Buget și Resurse Umane și Compartimentul Achiziții și Logistică, care vor funcționa în subordinea directă a conducerii instituției, potrivit structurii organizatorice propuse.

c) Reorganizarea Serviciului Circulație

Se propune desființarea Serviciului Circulație ca structură de conducere si reorganizarea lui în Compartiment Circulațieși și alături de Compartimentul Ridicări Auto, se integrează în noul Serviciu Circulație, Mediu, Disciplina în Construcții și Control Comercial (obținut prin redenumirea vechiului serviciu, Serviciul Mediu, Disciplina în Construcții și Control Comercial;

Personalul aferent structurii reorganizate va fi preluat integral, cu respectarea dispozițiilor legale aplicabile și cu menținerea raporturilor de serviciu sau de muncă, după caz.

d) Reorganizarea structurii Serviciilor de Ordine Publică

Se propune desființarea Serviciului Ordine Publică 3, cu redistribuirea personalului către celelalte servicii de ordine publică, în funcție de necesitățile operaționale și de atribuțiile stabilite prin noua structură organizatorică.

În vederea asigurării unei succesiuni logice și consecutive a structurilor organizatorice, Serviciul Ordine Publică 4 urmează să fie redenumit Serviciul Ordine Publică 3.

3. Respectarea drepturilor personalului

Măsurile de reorganizare propuse au în vedere respectarea dispozițiilor legale aplicabile funcționarilor publici și personalului contractual.

Reorganizarea propusă nu implică disponibilizări de personal și nu afectează drepturile salariale ale personalului aflat în plată, măsurile propuse vizând desființarea unor posturi de conducere vacante și reașezarea structurilor organizatorice.

În situațiile în care reorganizarea determină modificări ale structurii posturilor ocupate sau ale raporturilor de serviciu, respectiv ale raporturilor de muncă, acestea vor fi realizate cu respectarea dispozițiilor legale incidente, inclusiv a prevederilor art. 518 și art. 519 din O.U.G. nr. 57/2019 privind Codul administrativ, cu modificările și completările ulterioare, după caz.

Totodată, în ceea ce privește prerogativele angajatorului, sunt incidente prevederile art. 40 alin. (1) lit. a) și b) din Legea nr. 53/2003 – Codul muncii, republicată, cu modificările și completările ulterioare, potrivit cărora angajatorul are, în principal, dreptul de a stabili organizarea și funcționarea unității, precum și atribuțiile corespunzătoare fiecărui salariat, în condițiile legii.

De asemenea, potrivit art. 405 din O.U.G. nr. 57/2019, structura de posturi se stabilește pe baza activităților prevăzute la art. 370 alin. (1)-(3), precum și prin raportare la activitățile desfășurate de categoriile de personal prevăzute la art. 382 din același act normativ.

În raport cu aceste dispoziții legale și având în vedere natura activităților desfășurate de personalul contractual din cadrul Poliției Locale Satu Mare, apreciem că proiectul de hotărâre nu necesită avizul Agenției Naționale a Funcționarilor Publici, întrucât modificările propuse referitoare la structura posturilor contractuale nu vizează exercitarea unor prerogative de putere publică și nu intră în sfera atribuțiilor Agenției Naționale a Funcționarilor Publici privind funcția publică și funcționarii publici.

La punerea în aplicare a prevederilor prezentului proiect de hotărâre se vor respecta dispozițiile legale referitoare la disciplina financiar-bugetară și la gestionarea cheltuielilor de personal.

Astfel, potrivit prevederilor art. 14 alin. (2)-(5) din Legea nr. 273/2006 privind finanțele publice locale, cu modificările și completările ulterioare, cheltuielile bugetare au destinație precisă și limitată, neputând fi angajate și efectuate în lipsa unei baze legale, a aprobării potrivit legii, a prevederilor bugetare și a surselor de finanțare.

Totodată, în conformitate cu prevederile art. 3 din Legea-cadru nr. 153/2017 privind salarizarea personalului plătit din fonduri publice, gestionarea sistemului de salarizare se asigură de fiecare ordonator de credite, acesta având obligația de a stabili drepturile salariale cu respectarea prevederilor legale și în limita sumelor aprobate cu această destinație în bugetul propriu.

Prin urmare, implementarea măsurilor propuse prin prezentul proiect de hotărâre se va realiza cu respectarea prevederilor legale aplicabile în materia finanțelor publice locale și a salarizării personalului plătit din fonduri publice, precum și în limita creditelor bugetare aprobate.

Față de cele prezentate, apreciem că reorganizarea propusă este justificată de:

· necesitatea încadrării structurii organizatorice în normele legale aplicabile;

· necesitatea respectării plafonului legal privind numărul maxim al funcțiilor de conducere;

· necesitatea utilizării eficiente și responsabile a resurselor publice;

· necesitatea actualizării și eficientizării structurii organizatorice a Poliției Locale Satu Mare;

· necesitatea corelării numărului de posturi, a organigramei și a statului de funcții cu structura organizatorică propusă;

· faptul că măsurile de reorganizare vizează, în principal, posturi de conducere vacante și reașezarea unor structuri funcționale, fără disponibilizări de personal;

· respectarea drepturilor personalului, în condițiile legislației aplicabile;

· existența avizului favorabil al organizației sindicale reprezentative.

În ceea ce privește competența autorității deliberative, potrivit prevederilor O.U.G. nr. 57/2019 privind Codul administrativ, cu modificările și completările ulterioare, Consiliul Local al Municipiului Satu Mare exercită atribuțiile prevăzute de lege în domeniul organizării și funcționării instituțiilor și serviciilor publice de interes local, iar în condițiile legii aprobă, la propunerea primarului, organigrama și statul de funcții ale instituțiilor publice de interes local.

De asemenea, sunt incidente prevederile art. 30 lit. a) din Legea nr. 155/2010 a poliției locale, republicată, cu modificările și completările ulterioare, referitoare la competența consiliului local în ceea ce privește aprobarea, la propunerea primarului, a regulamentului de organizare și funcționare al poliției locale.

Față de toate considerentele expuse și raportat la domeniul de competență al Consiliului Local al Municipiului Satu Mare, proiectul de hotărâre privind aprobarea numărului de posturi, a organigramei și a statului de funcții îndeplinește condițiile legale, drept pentru care, proiectul se înaintează Consiliului Local al Municipiului Satu Mare cu propunere de aprobare.

